IZVEDBENA UREDBA KOMISIJE (EU) 2021/540

z dne 26. marca 2021

o spremembi Izvedbene uredbe (EU) št. 809/2014 glede nekaterih obveznosti obveščanja, pregledov na kraju samem v zvezi z vlogami za pomoč na žival in zahtevki za plačilo v okviru ukrepov podpore na žival ter predložitve zbirne vloge, vlog za pomoč ali zahtevkov za plačilo

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1306/2013 Evropskega parlamenta in Sveta z dne 17. decembra 2013 o financiranju, upravljanju in spremljanju skupne kmetijske politike in razveljavitvi uredb Sveta (EGS) št. 352/78, (ES) št. 165/94, (ES) št. 2799/98, (ES) št. 814/2000, (ES) št. 1290/2005 in (ES) št. 485/2008 (1) ter zlasti točk (a) in (b) prvega pododstavka člena 62(2) ter točk (b) in (c) prvega odstavka člena 78 Uredbe,

ob upoštevanju naslednjega:

(1) V skladu s členom 9(3) Izvedbene uredbe Komisije (EU) št. 809/2014 (2) morajo države članice Komisijo vsako leto do 15. julija uradno obvestiti o poročilu v zvezi z ukrepi, sprejetimi za upravljanje in kontrolo prostovoljne vezane podpore v zvezi s predhodnim koledarskim letom. Izkušnje so pokazale, da je obstoječa zahteva po letnem obveščanju o navedenih ukrepih v sedanjem integriranem administrativnem in kontrolnem sistemu zastarela. Zaradi poenostavitve bi bilo treba navedeno zahtevo črtati.

(2) Kadar se izvajajo pregledi s spremljanjem v skladu s členom 40a Izvedbene uredbe (EU) št. 809/2014, države članice pridobijo informacije, ki lahko kažejo na morebitne neskladnosti tudi pri shemah pomoči in podpornih ukrepih, ki so predmet klasičnih pregledov na kraju samem. Te informacije bi bilo treba uporabiti za spodbujanje skladnosti in izboljšanje točnosti podatkov v sistemu upravljanja in kontrole. Poleg tega bi bilo treba upravičencem omogočiti, da spremenijo svoje zbirne vloge, vloge za pomoč ali zahtevke za plačilo, da bi popravili nepravilnosti in se izognili kaznim. Zaradi poenostavitve in večje zanesljivosti bi se to moralo odražati v členu 11(4) Izvedbene uredbe (EU) št. 809/2014.

(3) Izkušnje so pokazale, da bi bilo treba državam članicam omogočiti večjo prožnost pri določanju rokov za predložitev zbirne vloge, vlog za pomoč ali zahtevkov za plačilo iz člena 13(1) Izvedbene uredbe (EU) št. 809/2014, da bi se bolje upoštevale njihove posebne okoliščine ter zlasti spreminjajoče se podnebne in vremenske razmere. Ta pristop bi se moral uporabiti tudi pri datumih za sporočitev sprememb iz člena 15(2) navedene uredbe.

(4) Če država članica uporablja sistem brez zahtevkov, bi bilo treba upravičence seznaniti, da bi bilo treba pri izračunu podpore in uporabi upravnih kazni upoštevati neizpolnjevanja v zvezi z identifikacijo in registracijo vseh potencialno upravičenih živali v sistem za identifikacijo in registracijo govedi, ovc in koz. Vendar bi bilo treba primere neizpolnjevanja oceniti glede na posebna pravila iz člena 30(4) Delegirane uredbe Komisije (EU) št. 640/2014 (3)in v skladu s členom 31 navedene uredbe za naložitev upravnih kazni.

(5) Ker se nadaljnji pregledi, zahtevani s členom 33a(1) Izvedbene uredbe (EU) št. 809/2014, lahko nanašajo na zelo majhne zneske, hkrati pa povzročajo nesorazmerno upravno breme, bi bilo treba državam članicam dovoliti, da omejijo populacijo kmetov, ki so predmet navedenih nadaljnjih pregledov. V ta namen bi bilo treba kot pregledno in nediskriminatorno referenčno merilo uporabiti prag za opustitev izterjav iz točke (a) prvega pododstavka člena 54(3) Uredbe (EU) št. 1306/2013.

(6) Izkušnje so pokazale, da postopno uvajanje pregledov s spremljanjem, ki se izvajajo v skladu s členom 40a Izvedbene uredbe (EU) št. 809/2014, lahko traja več kot dve leti, odvisno od velikosti zadevne površine ali zapletenosti postopka. Državam članicam bi bilo zato treba dati na voljo več časa za postopen prehod na izvajanje navedenih pregledov na njihovem celotnem ozemlju.

(7) Da bi se državam članicam bolje pomagalo pri pripravi odločitev o uporabi pregledov s spremljanjem, je potreben dodaten čas za pripravo ustreznih uradnih obvestil. Rok za predložitev teh uradnih obvestil bi bilo zato treba podaljšati v zvezi s preverjanjem tako pogojev za upravičenost kot tudi navzkrižne skladnosti.

(8) Da bi bili pregledi na kraju samem učinkoviti pri shemah v zvezi z živalmi, je treba zagotoviti, da kadar država članica ne uporablja obdobja obvezne reje ali kadar obdobja obvezne reje ni mogoče določiti vnaprej ali pa se začne pred predložitvijo vloge za pomoč ali zahtevka za plačilo, je treba te preglede izvajati v obdobju, v katerem so živali lahko upravičene do plačila ali podpore. Poleg tega bi bilo treba v členu 42(1) Izvedbene uredbe (EU) št. 809/2014 pojasniti, da navedena obveznost velja tudi za preglede na kraju samem, ki se izvajajo zaradi povečanja stopnje kontrole v skladu s členom 35 navedene uredbe, kadar je to ustrezno.

(9) Izvedbeno uredbo (EU) št. 809/2014 bi bilo zato treba ustrezno spremeniti.

(10) Da se zagotovi največja učinkovitost njenih pravil, bi se morala ta uredba uporabljati za vloge za pomoč, vloge za podporo in zahtevke za plačilo, vložene za leta zahtevka ali premijska obdobja od 1. januarja 2021 dalje.

(11) Ukrepi iz te uredbe so v skladu z mnenjem Odbora za neposredna plačila in Odbora za razvoj podeželja –

SPREJELA NASLEDNJO UREDBO:

Člen 1 Izvedbena uredba (EU) št. 809/2014 se spremeni: (1) v členu 9 se odstavek 3 črta; (2) v prvem pododstavku člena 11(4) se drugi in tretji stavek nadomestita z naslednjim: „Rezultati se upravičencem sporočijo pravočasno, da se jim omogoči izpolnjevanje meril za upravičenost, zavez in drugih obveznosti. Države članice lahko začasne rezultate na ravni parcel iz točke (d) prvega pododstavka člena 40a(1) uporabijo kot informacijo, relevantno za predhodna preverjanja pri shemah pomoči in podpornih ukrepih, ki niso predmet pregledov s spremljanjem. Če se država članica odloči za to, se člen 40a(4) ne uporablja za informacije, sporočene upravičencem v okviru predhodnih preverjanj.“; (3) v prvem pododstavku člena 13(1) se drugi in tretji stavek črtata; (4) v členu 15 se odstavek 2 spremeni: (a) prvi pododstavek se nadomesti z naslednjim: „Spremembe, narejene v skladu z odstavkom 1, se pristojnemu organu sporočijo do roka, ki ga določi država članica.“; (b) v drugem pododstavku se prvi stavek črta; (5) v tretjem pododstavku člena 21(4) se točka (b) nadomesti z naslednjim: „(b) da upravičenec ve, da se vse potencialno upravičene živali, za katere je ugotovljeno, da niso pravilno identificirane ali registrirane v sistemu za identifikacijo in registracijo živali, štejejo za neugotovljene živali v skladu s členom 31 Delegirane uredbe (EU) št. 640/2014, razen če zanje veljajo posebna pravila iz člena 30(4) navedene uredbe.“; (6) v členu 33a(1) se doda naslednji pododstavek: „Države članice se lahko odločijo, da iz navedenih nadaljnjih pregledov na kraju samem izključijo upravičence, katerih zmanjšana upravna kazen bi ustrezala zneskom, za katere se država članica lahko odloči, da bo opustila izterjavo v skladu s točko (a) prvega pododstavka člena 54(3) Uredbe (EU) št. 1306/2013.“; (7) v členu 40a(3) se drugi pododstavek nadomesti z naslednjim: „Pristojni organ se lahko odloči, da bo preglede s spremljanjem opravil za upravičence do sheme pomoči ali podpornih ukrepov na površinah, izbranih na podlagi objektivnih in nediskriminatornih meril. Pristojni organ bo te površine vsako naslednje leto znatno povečal.“; (8) člen 40b se nadomesti z naslednjim: „Člen 40b Uradna obvestila Države članice Komisiji do 1. februarja vsakega koledarskega leta sporočijo svojo odločitev o uporabi pregledov s spremljanjem v zadevnem koledarskem letu in navedejo vse sheme ali ukrepe ali vrste operacij in vse površine, ki so predmet pregledov s spremljanjem. Komisija do 1. novembra vsakega koledarskega leta pripravi predlogo za predložitev uradnih obvestil, v kateri opredeli elemente, ki jih mora vsebovati tako uradno obvestilo.“; (9) v členu 42(1) se drugi pododstavek nadomesti z naslednjim: „Če je država članica določila obdobje v skladu s členom 21(1)(d), se vsaj 50 % minimalne stopnje pregledov na kraju samem, določene v členih 32, 33 in 35, razporedi čez navedeno obdobje za zadevno shemo pomoči za živali ali ukrep podpore na žival. Kadar pa se obdobje obvezne reje ne uporablja ali ga ni mogoče določiti vnaprej ali pa se obdobje obvezne reje začne pred predložitvijo vloge za pomoč ali zahtevka za plačilo, se vsi pregledi na kraju samem iz členov 32, 33 in 35 razporedijo čez obdobje, v katerem je žival lahko upravičena do plačila ali podpore.“; (10) člen 70b se nadomesti z naslednjim: „Člen 70b Uradna obvestila Države članice Komisiji do 1. februarja koledarskega leta, v katerem začnejo izvajati preglede s spremljanjem, sporočijo svojo odločitev o uporabi pregledov s spremljanjem v skladu s členom 70a.“

Člen 2 Ta uredba začne veljati tretji dan po objavi v Uradnem listu Evropske unije. Uporablja se za vloge za pomoč, vloge za podporo in zahtevke za plačilo, vložene za leta zahtevka ali premijska obdobja od 1. januarja 2021 dalje.

Ta uredba je v celoti zavezujoča in se neposredno uporablja v vseh državah članicah. V Bruslju, 26. marca 2021 Za Komisijo Predsednica Ursula VON DER LEYEN

(1) UL L 347, 20.12.2013, str. 549.

(2) Izvedbena uredba Komisije (EU) št. 809/2014 z dne 17. julija 2014 o pravilih za uporabo Uredbe (EU) št. 1306/2013 Evropskega parlamenta in Sveta v zvezi z integriranim administrativnim in kontrolnim sistemom, ukrepi za razvoj podeželja in navzkrižno skladnostjo (UL L 227, 31.7.2014, str. 69).

(3) Delegirana uredba Komisije (EU) št. 640/2014 z dne 11. marca 2014 o dopolnitvi Uredbe (EU) št. 1306/2013 Evropskega parlamenta in Sveta glede integriranega administrativnega in kontrolnega sistema, pogojev za zavrnitev ali ukinitev plačil in za upravne kazni, ki se uporabljajo za neposredna plačila, podporo za razvoj podeželja in navzkrižno skladnost (UL L 181, 20.6.2014, str. 48).